Imtella' Awwissu 31, 2021 Rapport: Fiorella Pace Jumejn wara li tħabbret id-data tal-budget għas-sena d-dieħla, il-Kunsill Malti għall-Iżvilupp Ekonomiku u Soċjali, l-MCESD, iltaqa' biex jiddiskuti l-proposti mressqa mill-imsieħba soċjali. Fil-bidu tal-laqgħa, il-Ministru tal-Finanzi Clyde Caruana qal li l-budget li ġej se jkun iffukat biex itejjeb il-livell tal-għajxien tal-poplu u tingħata mbuttatura biex il-pajjiż ikompli bl-iżvilupp ekonomiku filwaqt li l-Ministru Carmelo Abela qal li l-budget se jara li l-ġid jitqassam aħjar u se jindirizza l-ekonomija l-ħadra u d-diġitalizzazzjoni. Sitt ġimgħat bogħod mill-preżentazzjoni tal-budget għas-sena d-dieħla, il-Ministru tal-Finanzi Clyde Caruana qal lill-imsieħba soċjali li matul il-pandemija, il-Gvern irnexxielu jissalvagwardja s-suq tax-xogħol. F'laqgħa tal-MCESD, hu qal li fil-budget li jmiss il-Gvern se jikkonċentra fuq li jtejjeb il-livell t'għajxien tan-nies u jagħti mbuttatura biex il-pajjiż ikompli jiżviluppa ekonomikament. Il-Ministru Caruana qal li l-pajjiż għadu qed jesperjenza l-effetti tal-Covid 19, kemm mil-lat ta' saħħa u wkoll dak finanzjarju. Qal li d-deċiżjonijiet li ħa l-Gvern matul il-pandemija kienu kuraġġjużi u ħallew impatt sinfikanti fuq l-ekonomija. "Fil-budget li ġej f'Ottubru l-Gvern se jkun qiegħed jibni fuq li ksibna matul il-pandemija fejn għandna suq tax-xogħol li fih għandna iktar nies jaħdmu minn dak li kellna fil-bidu tal-pandemija, għandna inqas qgħad, għandna sitwazzjoni wkoll fejn l-employers iridu iktar ħaddiema. Mela dan ifisser li dan il-pajjiż se jkompli jiżviluppa ekonomikament u dak irridu nkomplu nsaħħuh, iżda fl-isfond ta' dan kollu wkoll irridu nieħdu ħsieb il-konsolidament tal-qagħda finanzjarja tal-Gvern", qal il-Ministru Caruana. Il-Ministru Caruana qal li meta kien hemm ir-riċessjoni ekonomika, ħafna pajjiżi Ewropej adottaw il-filosofija li jħarsu l-finanzi tal-pajjiż u spjega li dawn il-pajjiżi mbagħad raw żieda fil-qgħad u fid-defiċit. Qal li meta l-Gvern ra l-pandemija ġejja fuqu, ma qgħadx lura milli jieħu d-deċiżjonijiet li wasslu biex sena u nofs mill-bidu tal-pandemija Malta għandha livell inqas ta' qgħad u min iħaddem qed jistaqsi għal iżjed ħaddiema. Il-Ministru fl-Uffiċċju tal-Prim Ministru, Carmelo Abela, qal li dan se jkun budget li jinċentiva t-tkabbir ekonomiku u jara li l-ġid jitqassam b'mod aħjar. Sostna li issa bżonn li tittieħed iżjed azzjoni fuq l-ekonomija l-ħadra u d-diġitalizzazzjoni. Waqt preżentazzjoni ta' wħud mill-proposti tal-imsieħba soċjali ssemmew il-bżonn ta' valur miżjud fit-turiżmu u l-manifattura, iktar importanza lil Għawdex, u għajnuna lin-negozji, lukandi u ristoranti.